Чемпионыр кърагъэблэгъэж
 БэнэкIэ хуит
«Налшык» аэропортым къыщрагъэблэгъэжащ Германием и Дортмунд къалэм щекIуэкIа бэнэкIэ хуитымкIэ ныбжьыщIэхэм я Европэ зэхьэзэхуэм щытекIуа Къылшыкъуэ Ислъам. Ар ягъэлъэпIэну къызэхуэсат КъБР-м СпортымкIэ и министерствэм и унафэщIхэр, Бахъсэн щIыналъэ администрацэм и лэжьакIуэхэр, Iыхьлыхэр, ныбжьэгъухэр, спорт зэгухьэныгъэхэм я лIыкIуэхэр.
Хабзэм тету, чемпионым къыпежьащ икIи къехъуэхъуащ Къылшыкъуэ лъэпкъым и нэхъыжьхэр.
- Узыншагъэ быдэ иIэну, адэкIи и ехъулIэныгъэхэм хигъэхъуэну Ислъам дохъуэхъу. НобэкIэ ущыбанэ гупым ущынэхъ лъэщщи, адэкIи укъимыкIуэт! - зыхуигъэзащ чемпионым КъБР-м спортымкIэ и министрым и къуэдзэ Хэжь Заур.
Бахъсэн щIыналъэ администрацэм къыбгъэдэкIыу Къылшыкъуэм хъуэхъу псалъэхэр жриIащ икIи Олимп джэгухэм щытекIуэну Тхьэм хуелъэIуащ Iэтащхьэм и япэ къуэдзэ Къэзан Заур.
Ислъэмей къуажэм щыщ Къылшыкъуэ Ислъам «Вымпел» щIыпIэ спорт школым зыгъэсэн щыщIидзащ. НобэкIэ абы европэпсо ехъулIэныгъэ зыIэригъэхьащ икIи «Дунейпсо класс зиIэ спортым и мастер» цIэ лъапIэр къыфIащащ. Зэхьэзэхуэм и финал зэIущIэм ди лъэпкъэгъум 4:1-уэ щыхигъэщIащ хэгъэрейхэм ящыщ бэнакIуэ Майер Йоханесс. АрщхьэкIэ чемпионым къызэрыхигъэщыжымкIэ, нэхъ гугъуу щытар куржы спортсмен
Маргишвили Андро дригъэкIуэкIа финал ныкъуэ зэпэщIэтыныгъэрщ. Абы ди щIалэр 2:1-уэ ефIэкIащ.
Къылшыкъуэ Ислъам и лъахэм щагъасэ Мэршэнкъул Тимуррэ Елмэс Аслъэнрэ, Мэзкуу ар и нэIэм щыщIэтщ къэралым и ныбжьыщIэ командэ къыхэхам и тренер нэхъыщхьэ Тембот Анзор.
Иджыпсту чемпионыр щопсэу икIи зыщегъасэ Урысей Федерацэм и къалащхьэм. БэнакIуэхэм ящыщу абы и щапхъэщ олимп чемион Гацалов Хьэжмурат.
Къэхъун Бэч.
